CELEX: 32019D1134
Language: lv
Date: 2019-07-01 00:00:00
Title: Komisijas Lēmums (ES) 2019/1134 (2019. gada 1. jūlijs), ar ko attiecībā uz tādu ekoloģisko kritēriju spēkā esības termiņu, pēc kuriem piešķir ES ekomarķējumu noteiktiem produktiem, un saistīto novērtēšanas un verifikācijas prasību spēkā esības termiņu groza Lēmumu 2009/300/EK un Lēmumu (ES) 2015/2099 (izziņots ar dokumenta numuru C(2019) 4626) (Dokuments attiecas uz EEZ.)

3.7.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 179/25
               
            
         KOMISIJAS LĒMUMS (ES) 2019/1134
         (2019. gada 1. jūlijs),
         ar ko attiecībā uz tādu ekoloģisko kritēriju spēkā esības termiņu, pēc kuriem piešķir ES ekomarķējumu noteiktiem produktiem, un saistīto novērtēšanas un verifikācijas prasību spēkā esības termiņu groza Lēmumu 2009/300/EK un Lēmumu (ES) 2015/2099
         
            
               (izziņots ar dokumenta numuru C(2019) 4626)
            
         
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2009. gada 25. novembra Regulu (EK) Nr. 66/2010 par ES ekomarķējumu (1) un jo īpaši tās 8. panta 2. punktu,
         apspriedusies ar Eiropas Savienības Ekomarķējuma komiteju,
         tā kā:
         
                     (1)
                  
                  
                     Termiņš, līdz kuram ir spēkā Komisijas Lēmumā 2009/300/EK (2) noteiktie ekoloģiskie kritēriji, pēc kuriem piešķir ES ekomarķējumu televizoriem, un ar minētajiem kritērijiem saistītās novērtēšanas un verifikācijas prasības, aprit 2019. gada 31. decembrī.
                  
               
                     (2)
                  
                  
                     Termiņš, līdz kuram ir spēkā Komisijas Lēmumā (ES) 2015/2099 (3) noteiktie ekoloģiskie kritēriji, pēc kuriem piešķir ES ekomarķējumu augšanas substrātiem, augsnes ielabotājiem un mulčai, un ar minētajiem kritērijiem saistītās novērtēšanas un verifikācijas prasības, aprit 2019. gada 18. novembrī.
                  
               
                     (3)
                  
                  
                     Lēmumā 2009/300/EK noteiktos kritērijus, pēc kuriem piešķir ES ekomarķējumu televizoriem, attiecībā uz energotaupību izmanto saistībā ar televizoru energomarķējuma un ekodizaina prasībām, kas izklāstītas divās regulās (Komisijas Regulā (EK) Nr. 642/2009 (4) un Komisijas Deleģētajā regulā (ES) Nr. 1062/2010 (5)), kuri patlaban tiek pārskatīti, lai ņemtu vērā tehnoloģiju attīstību.
                  
               
                     (4)
                  
                  
                     Atbilstoši 2017. gada 30. jūnija ES ekomarķējuma atbilstības pārbaudes (REFIT) secinājumiem (6) Komisija pirms pagarināšanas ierosinājuma ir kopā ar ES Ekomarķējuma komiteju novērtējusi katras produktu grupas relevantumu, ierosinot risinājumus, ar kuriem var produktu grupu līmenī panākt lielāku sinerģiju un veicināt ES ekomarķējuma ieviešanos, un nodrošinot, ka pārskatīšanā pienācīga uzmanība tiek veltīta saskanībai starp attiecīgajām ES rīcībpolitikām, tiesību aktiem un zinātniskajiem pierādījumiem. Ir notikušas arī papildu apspriešanās ar ieinteresētajām personām no publiskā sektora.
                  
               
                     (5)
                  
                  
                     Attiecībā uz Lēmumu (ES) 2015/2099 šis novērtējums apstiprināja pašreizējo ekoloģisko kritēriju un saistīto novērtēšanas un verifikācijas prasību relevantumu un piemērotību.
                  
               
                     (6)
                  
                  
                     Attiecībā uz Lēmumu 2009/300/EK līdz laikam, kad tiks pieņemtas ierosinātās jaunās energomarķējuma un ekodizaina prasības televizoriem, šajā novērtējumā būtu vairāk jāapsver kritēriju relevantums un piemērotība, arī saistībā ar priekšlikumiem par papildu prasībām, kas palīdzētu īstenot Elektrisko un elektronisko iekārtu atkritumu direktīvu un vispārīgākus aprites ekonomikas mērķus.
                  
               
                     (7)
                  
                  
                     Šādos apstākļos, lai varētu novērtējuma pabeigšanai atvēlēt pietiekami daudz laika un vajadzības gadījumā pārskatīt vai pārtraukt pašreizējo ekoloģisko kritēriju piemērošanu televizoriem, to kritēriju un saistīto novērtēšanas un verifikācijas prasību spēkā esības termiņš, kas televizoriem piemērojamas pašlaik, būtu jāpagarina līdz 2020. gada 31. decembrim.
                  
               
                     (8)
                  
                  
                     Lai tirgū nodrošinātu stabilitāti, veicinātu ES ekomarķējuma ieviešanos un pašreizējiem ES ekomarķējuma turētājiem ļautu saglabāt priekšrocības, ko tas sniedz viņu attiecīgajiem marķētajiem produktiem, to kritēriju un saistīto novērtēšanas un verifikācijas prasību spēkā esības termiņš, kas augšanas substrātiem, augsnes ielabotājiem un mulčai piemērojamas pašlaik, būtu jāpagarina līdz 2022. gada 30. jūnijam.
                  
               
                     (9)
                  
                  
                     Tātad produktu grupām “televizori” un “augšanas substrāti, augsnes ielabotāji un mulča” ekoloģisko kritēriju un saistīto novērtēšanas un verifikācijas prasību spēkā esības termiņu ir lietderīgi pagarināt.
                  
               
                     (10)
                  
                  
                     Tādēļ attiecīgi būtu jāgroza Lēmums 2009/300/EK un Lēmums (ES) 2015/2099.
                  
               
                     (11)
                  
                  
                     Šajā lēmumā paredzētie pasākumi ir saskaņā ar atzinumu, ko sniegusi komiteja, kura izveidota saskaņā ar Regulas (EK) Nr. 66/2010 16. pantu,
                  
               IR PIEŅĒMUSI ŠO LĒMUMU.
         
            1. pants
            Lēmuma 2009/300/EK 3. pantu aizstāj ar šādu:
            
               
                  “3. pants
                  Ražojumu grupai “televizori” noteiktie ekoloģiskie kritēriji un saistītās novērtēšanas un verifikācijas prasības ir spēkā līdz 2020. gada 31. decembrim.”
               
            
         
         
            2. pants
            Lēmuma (ES) 2015/2099 4. pantu aizstāj ar šādu:
            
               
                  “4. pants
                  Produktu grupai “augšanas substrāti, augsnes ielabotāji un mulča” noteiktie ekoloģiskie kritēriji un saistītās novērtēšanas un verifikācijas prasības ir spēkā līdz 2022. gada 30. jūnijam.”
               
            
         
         
            3. pants
            Šis lēmums ir adresēts dalībvalstīm.
         
         
            Briselē, 2019. gada 1. jūlijā
            
               
                  Komisijas vārdā –
               
               
                  Komisijas loceklis
               
               Karmenu VELLA
            
         
         
            (1)  OV L 27, 30.1.2010., 1. lpp.
         
         
            (2)  Komisijas 2009. gada 12. marta Lēmums 2009/300/EK, ar ko nosaka pārskatītos ekoloģiskos kritērijus Kopienas ekomarķējuma piešķiršanai televizoriem (OV L 82, 28.3.2009., 3. lpp.).
         
            (3)  Komisijas 2015. gada 18. novembra Lēmums (ES) 2015/2099, ar ko nosaka ekoloģiskos kritērijus ES ekomarķējuma piešķiršanai augšanas substrātiem, augsnes ielabotājiem un mulčai (OV L 303, 20.11.2015., 75. lpp.).
         
            (4)  Komisijas 2009. gada 22. jūlija Regula (EK) Nr. 642/2009, ar ko attiecībā uz ekodizaina prasībām televizoriem īsteno Eiropas Parlamenta un Padomes Direktīvu 2005/32/EK (OV L 191, 23.7.2009., 42. lpp.).
         
            (5)  Komisijas 2010. gada 28. septembra Deleģētā regula (ES) Nr. 1062/2010, ar ko papildina Eiropas Parlamenta un Padomes Direktīvu 2010/30/ES attiecībā uz televizoru energomarķējumu (OV L 314, 30.11.2010., 64. lpp.).
         
            (6)  Komisijas ziņojums Eiropas Parlamentam un Padomei par pārskatu par to, kā tiek īstenota Eiropas Parlamenta un Padomes 2009. gada 25. novembra Regula (EK) Nr. 1221/2009 par organizāciju brīvprātīgu dalību Kopienas vides vadības un audita sistēmā (EMAS) un Eiropas Parlamenta un Padomes 2009. gada 25. novembra Regula (EK) Nr. 66/2010 par ES ekomarķējumu.